[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.5.2008

COM(2008) 237 τελικό

ΕΚΘΕΣΗ ΤΗΣ ΕΠΙΤΡΟΠΗΣ

ΕΤΗΣΙΑ ΕΚΘΕΣΗ 2007 ΓΙΑ ΤΙΣ ΣΧΕΣΕΙΣ ΜΕΤΑΞΥ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ ΚΑΙ ΤΩΝ ΕΘΝΙΚΩΝ ΚΟΙΝΟΒΟΥΛΙΩΝ

ΕΚΘΕΣΗ ΤΗΣ ΕΠΙΤΡΟΠΗΣ

ΕΤΗΣΙΑ ΕΚΘΕΣΗ 2007 ΓΙΑ ΤΙΣ ΣΧΕΣΕΙΣ ΜΕΤΑΞΥ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ ΚΑΙ ΤΩΝ ΕΘΝΙΚΩΝ ΚΟΙΝΟΒΟΥΛΙΩΝ

1. Εισαγωγή

Κατά το 2007, σημειώθηκε πολύ σημαντική πρόοδος σε σχέση με τη νέα προσέγγιση την οποία αποφάσισε η Επιτροπή για την ενίσχυση των σχέσεών της με τα εθνικά κοινοβούλια. Ειδικότερα, η εν λόγω προσέγγιση περιλαμβάνει, μεταξύ άλλων, την πραγματοποίηση τακτικών επισκέψεων από μέρους του προέδρου της Επιτροπής και άλλων μελών του Σώματος των επιτρόπων σε εθνικά κοινοβούλια (ο αριθμός τους υπερέβη τις 120 το 2007), καθώς επίσης, από τον Σεπτέμβριο του 2006 και μετά, διαβουλεύσεις με αυτά τα τελευταία σχετικά με το σύνολο των ανακοινώσεων και προτάσεων της Επιτροπής, είτε πρόκειται για πρωτοβουλίες νομοθετικού περιεχομένου είτε για άλλου είδους πρωτοβουλίες. Στις 31 Δεκεμβρίου 2007, η Επιτροπή είχε λάβει 168 γνώμες από μέρους των εθνικών κοινοβουλίων. Ως προς αμφότερα τα προαναφερθέντα δύο στοιχεία της νέας προσέγγισης, η χρονιά που πέρασε υπήρξε πολύ γόνιμη, και επετεύχθη θετικότατη εμβάθυνση των σχέσεων με τα εθνικά κοινοβούλια.

Εξάλλου, η υπογραφή της συνθήκης της Λισαβόνας σηματοδότησε ένα πολύ σπουδαίο βήμα προόδου όσον αφορά τη συμμετοχή των εθνικών κοινοβουλίων στη διαδικασία εκπόνησης της κοινοτικής νομοθεσίας. Ειδικότερα, το ζήτημα του ρόλου των εθνικών κοινοβουλίων βρέθηκε στο επίκεντρο της νέας θεσμικής τάξης πραγμάτων. Αφ’ ης στιγμής τεθεί σε ισχύ η νέα συνθήκη, τα εθνικά κοινοβούλια θα έχουν το δικαίωμα να εκφέρουν γνώμη σχετικά με την εφαρμογή των αρχών της επικουρικότητας ως προς όλες τις νομοθετικές πρωτοβουλίες της Επιτροπής και θα μπορούν να ζητούν πρόσθετες εξηγήσεις από μέρους της Επιτροπής («κίτρινη κάρτα»), αλλά και να θέτουν σε κίνηση τη διαδικασία η οποία συνεπάγεται τη διεξαγωγή για το εκάστοτε θέμα ψηφοφορίας με ειδική πλειοψηφία στο Ευρωπαϊκό Κοινοβούλιο και στο Συμβούλιο της Ένωσης («πορτοκαλί κάρτα»).

Σε πρώτη φάση, ωστόσο, τα εθνικά κοινοβούλια καλούνται να αποφασίσουν σχετικά με την κύρωση της προαναφερθείσας συνθήκης της Λισαβόνας, η οποία ενισχύει σε πολύ μεγάλο βαθμό τον ρόλο τους στο ευρωπαϊκό γίγνεσθαι. Πράγματι, στα 26 εκ των 27 κρατών μελών, η κοινοβουλευτική εξουσία είναι αποκλειστικά αρμόδια για την κύρωση της συνθήκης.

2. Απολογισμός των γνωμών που υπέβαλαν εθνικά κοινοβούλια

Εκ των σαράντα κοινοβουλευτικών σωμάτων που εκλήθησαν να συμμετάσχουν στον πολιτικό διάλογο (δεκατέσσερα κράτη μέλη διαθέτουν ένα μόνο νομοθετικό σώμα, ενώ τα υπόλοιπα δεκατρία από δύο σώματα), ήταν πολύ μεγάλος ο αριθμός των σωμάτων εκείνων που ανταποκρίθηκαν με την αποστολή γνωμών.

2.1. Η ανταπόκριση των εθνικών κοινοβουλίων

168 γνώμες

Τα εθνικά κοινοβούλια εξακολούθησαν να συμμετέχουν ενεργά στην υλοποίηση του μηχανισμού του πολιτικού διαλόγου που καθιερώθηκε το 2006. Στις 31 Δεκεμβρίου 2007, η Επιτροπή είχε λάβει 168 γνώμες από μέρους 27 εθνικών νομοθετικών σωμάτων 19 κρατών μελών με αντικείμενο 82 έγγραφα της Επιτροπής (βλ. τον συνημμένο κατάλογο).

Τριάντα πέντε γνώμες εκδόθηκαν στο πλαίσιο δύο συντονισμένων διαδικασιών επικουρικότητας που διεξήχθησαν από τη Διάσκεψη των ειδικευμένων σε κοινοτικά θέματα οργάνων (COSAC) και ξεκίνησαν στα τέλη του 2006. Ορισμένα νομοθετικά σώματα (δέκα εννιά συνολικά) γνωστοποίησαν στην Επιτροπή τη θέση τους επί της πρότασης που αφορά τη διεθνή δικαιοδοσία και τους κανόνες που εφαρμόζονται σε γαμικές διαφορές, ενώ διαβιβάστηκαν δεκαέξι γνώμες σχετικά με την πρόταση για την ολοκλήρωση της εσωτερικής αγοράς ταχυδρομικών υπηρεσιών.

Σημειωτέον ότι κατά τη διάρκεια του 2007, η COSAC δρομολόγησε μόνο μία διαδικασία αυτού του τύπου, η οποία αφορούσε την απόφαση-πλαίσιο του Συμβουλίου σχετικά με την καταπολέμηση της τρομοκρατίας, της 6ης Νοεμβρίου 2007[1].

Οι γνώμες αφορούσαν μεγάλο αριθμό προτάσεων της Επιτροπής

Οι υπόλοιπες 133 γνώμες αφορούσαν διάφορα έγγραφα της Επιτροπής. Αρκετές προτάσεις οδήγησαν στην έκδοση τουλάχιστον τριών γνωμών, π.χ. οι προτάσεις για το Ευρωπαϊκό Ινστιτούτο Τεχνολογίας (ΕΙΤ), για την κοινή οργάνωση αγοράς (ΚΟΑ) του οίνου, για την προστασία του εδάφους, για τις κυρώσεις κατά των εργοδοτών που απασχολούν παρανόμως διαμένοντες υπηκόους τρίτων χωρών, για τις Πράσινες Βίβλους σχετικά με τον καπνό, τον εκσυγχρονισμό της αγοράς εργασίας, τη διπλωματική και προξενική προστασία, την πρόσβαση του κοινού στα έγγραφα των θεσμικών οργάνων της Ευρωπαϊκής Κοινότητας, για την πολιτική έρευνας και το μελλοντικό ευρωπαϊκό σύστημα ασύλου, η ανακοίνωση «Μία ευρωπαϊκή πολιτική για τις θάλασσες και τους ωκεανούς», καθώς και η ετήσια στρατηγική πολιτικής του 2008.

Πρέπει να επισημανθεί ότι τα εθνικά κοινοβούλια εκδήλωσαν επίσης συγκεκριμένο ενδιαφέρον για την ετήσια στρατηγική πολιτικής του 2008. Εν προκειμένω, πέντε νομοθετικά σώματα κατέστησαν γνωστές τις απόψεις τους υπό τη μορφή γνώμης στο πλαίσιο του πολιτικού διαλόγου που καθιερώθηκε από την Επιτροπή. Πάντως, ο εν λόγω διάλογος προσέλαβε και άλλες μορφές, π.χ. ακροάσεις οι οποίες διοργανώθηκαν με πρωτοβουλία των νομοθετικών σωμάτων και με την παρουσία ή μη μελών της Επιτροπής, καθώς και συνομιλίες στο πλαίσιο της COSAC.

Πολύ δραστήρια νομοθετικά σώματα

Ορισμένα από τα δεύτερα νομοθετικά σώματα υπήρξαν πολύ δραστήρια, όπως η γαλλική Γερουσία (Sénat), η γερμανική Bundesrat, η Βουλή των Λόρδων του Ηνωμένου Βασιλείου και η Γερουσία της Τσεχίας· τα τέσσερα αυτά σώματα από μόνα τους αντιπροσωπεύουν συνολικά 92 γνώμες. Τα σώματα Riksdag (Σουηδία) και Folketing (Δανία) κατέστησαν γνωστές τις απόψεις τους επί περισσοτέρων εγγράφων διαβούλευσης, ενώ η Βουλή της Πορτογαλικής Δημοκρατίας (Assembleia da República) εξέδωσε μια σειρά θετικών γνωμών για το θέμα της επικουρικότητας. Τα εν λόγω επτά σώματα κατήρτισαν 138 γνώμες.

Οι απαντήσεις της Επιτροπής

Η Επιτροπή απάντησε σε 109 από τις προαναφερθείσες γνώμες. Πολλές γνώμες (41 συνολικά) των εθνικών κοινοβουλίων ήταν θετικές και δεν έχρηζαν απάντησης πέραν της βεβαίωσης παραλαβής. Η απάντηση της Επιτροπής παρέχεται στη γλώσσα του εκάστοτε νομοθετικού σώματος και διαβιβάζεται προς ενημέρωση στο Ευρωπαϊκό Κοινοβούλιο και το Συμβούλιο.

Ορισμένες ανταπαντήσεις

Σε τρεις περιπτώσεις η γαλλική Γερουσία έκρινε σκόπιμο να εκδώσει ανταπάντηση στις απαντήσεις της Επιτροπής σχετικά με τις προτάσεις που αφορούσαν την απαγόρευση της χρήσης της γούνας σκύλων και γατών, την ασφάλεια των υποδομών αυτοκινητοδρόμων και τις κυρώσεις κατά των εργοδοτών που απασχολούν παρανόμως διαμένοντες υπηκόους τρίτων χωρών. Η Βουλή των Λόρδων παρενέβη σε δύο περιπτώσεις σε σχέση με την πρόταση για το Ευρωπαϊκό Ινστιτούτο Τεχνολογίας. Η γαλλική Γερουσία και η γερμανική Bundesrat ασχολήθηκαν εκ νέου, κατά το 2007, με τις αρχικές παρατηρήσεις τις οποίες είχαν υποβάλει το 2006 σχετικά με την πρόταση για την προστασία του εδάφους.

2.2. Εξελισσόμενη διαδικασία

Διευρυμένη συμμετοχή

Παρά το γεγονός ότι, με εξαίρεση τις εργασίες που συντονίζει η COSAC, οι γνώμες των νομοθετικών σωμάτων προέρχονται καταρχάς ως επί το πλείστον από δεύτερα νομοθετικά σώματα τα οποία αναπτύσσουν μεγάλη δραστηριότητα, είναι σκόπιμο να επισημανθεί ότι τα νομοθετικά σώματα της Σουηδίας και της Δανίας αποφάσισαν να εκδίδουν γνώμη ήδη από το στάδιο των εγγράφων διαβούλευσης.

Παρατηρήσεις επί της γενικής πολιτικής

Οι εργασίες αξιολόγησης που οργανώθηκαν από την COSAC είχαν ως αποκλειστικό αντικείμενο το ειδικό ζήτημα της επικουρικότητας, αλλά είναι σκόπιμο να επισημανθεί ότι, εν γένει, οι γνώμες των εθνικών κοινοβουλίων αφορούσαν επίσης πολιτικές παραμέτρους οι οποίες σχετίζονται με το περιεχόμενο των προτάσεων της Επιτροπής. Ορισμένα νομοθετικά σώματα (π.χ. η γαλλική Γερουσία και τα κοινοβούλια των Κάτω Χωρών και της Πορτογαλίας) επικέντρωσαν την προσοχή τους στα ζητήματα της επικουρικότητας και της αναλογικότητας. Πάντως, το πορτογαλικό κοινοβούλιο εξέδωσε επίσης γνώμη γενικής φύσεως η οποία αφορούσε την ανακοίνωση της Επιτροπής για τα επιτεύγματά της κατά το 2006, σε τομείς όπως η στρατηγική της Λισαβόνας, η ενιαία αγορά, η κοινωνική αλληλεγγύη, η ενέργεια, κ.λπ..

Αύξηση της χρησιμότητας της βάσης δεδομένων IPEX

Η βάση δεδομένων IPEX λειτουργεί ολοένα και πιο αποτελεσματικά και παρέχει τη δυνατότητα στην Επιτροπή να ενημερώνεται καλύτερα για τη διακοινοβουλευτική συνεργασία και, ιδίως, για την έκδοση γνωμών από τα εθνικά κοινοβούλια οι οποίες δεν της έχουν διαβιβασθεί. Το 2008, προβλέπεται ενίσχυση της συνεργασίας με την IPEX.

2.3. Αντίκτυπος στην κατάστρωση πολιτικών

Οι γνώμες τις οποίες εκδίδουν τα εθνικά κοινοβούλια έχουν ως πλέον άμεσο αποτέλεσμα την παροχή απάντησης και εξηγήσεων από μέρους της Επιτροπής. Πρόκειται για μία νέα μορφή διαφάνειας, που η Επιτροπή θα ήθελε να ενθαρρύνει ως συμβολή στη χάραξη και μετεξέλιξη των πολιτικών που εφαρμόζονται στο πλαίσιο της λειτουργίας της.

Βάσει της συνθήκης και των συνταγματικών κανόνων και πρακτικών που ισχύουν στις έννομες τάξεις των κρατών μελών, τα εθνικά κοινοβούλια δεν μετέχουν στη λήψη αποφάσεων σε ευρωπαϊκό επίπεδο. Στο πλαίσιο του πολιτικού διαλόγου που εγκαινιάστηκε από την Επιτροπή τον Σεπτέμβριο του 2006, η συμβολή τους μπορεί παρόλα αυτά να είναι χρήσιμη για τη βελτίωση της κατάστρωσης των ευρωπαϊκών πολιτικών.

Ειδικότερα, σε πολλές περιπτώσεις τα εθνικά κοινοβούλια τοποθετήθηκαν επί εγγράφων διαβούλευσης της Επιτροπής. Η Επιτροπή θα λάβει υπόψη τις απόψεις αυτές για την κατάρτιση των σχετικών προτάσεων.

Εξάλλου, τα ευρωπαϊκά θεσμικά όργανα έχουν επανειλημμένα συμμερισθεί, κατά την εξέταση νομοθετικών προτάσεων της Επιτροπής, ανησυχίες εκφρασθείσες από τα εθνικά κοινοβούλια. Τούτο συνέβη, επί παραδείγματι, για θέματα όπως η ολοκλήρωση της εσωτερικής αγοράς ταχυδρομικών υπηρεσιών, οι προτάσεις για την προστασία του εδάφους, η ασφάλεια των υποδομών αυτοκινητοδρόμων και το Ευρωπαϊκό Ινστιτούτο Τεχνολογίας.

Τέλος, είναι σκόπιμο να επισημανθεί ότι η πρόταση την οποία διατύπωσε η γαλλική Γερουσία για την τροποποίηση του τίτλου της πρότασης σχετικά με την προστασία των πεζών και των υπόλοιπων ευάλωτων χρηστών του οδικού δικτύου έγινε πράγματι δεκτή από την Επιτροπή, η οποία και θα την παραπέμψει στο Ευρωπαϊκό Κοινοβούλιο και το Συμβούλιο.

Επίσης, ενίοτε μπορεί να είναι σκόπιμη η συμπλήρωση μίας νομικής πράξεως προκειμένου να καταστούν σαφέστερες οι προθέσεις της Επιτροπής. Παραδείγματος χάρη, κατά τις διαβουλεύσεις στο Συμβούλιο, οι αιτιολογικές σκέψεις της πρότασης για τα οπωροκηπευτικά (COM (2007) 171, τροποποιήθηκαν και συμπληρώθηκαν κατά τρόπον ώστε να καταστεί πιο ευκρινής η αιτιολόγηση της πρότασης υπό το πρίσμα της επικουρικότητας και της αναλογικότητας.

3. Επισκέψεις εργασίας μελών της Επιτροπής και λοιπές επαφές με τα εθνικά κοινοβούλια το 2007

Επισκέψεις σε εθνικά κοινοβούλια

Στο πλαίσιο της νέας προσέγγισης των σχέσεων μεταξύ της Επιτροπής και των εθνικών κοινοβουλίων[2] τέθηκαν τρεις γενικοί στόχοι, οι οποίοι αποβλέπουν στο να καθοδηγήσουν τη δράση της Επιτροπής: αμοιβαία εξυπηρέτηση και καθιέρωση ανοικτού και διαρκούς διαλόγου, συγκρότηση δικτύου με συγκεκριμένους μηχανισμούς και, μέσω της βελτίωσης των σχέσεων με τους αιρετούς αντιπροσώπους, μεγαλύτερη εγγύτητα προς τους πολίτες. Στο πλαίσιο αυτό, η διοργάνωση τακτικών επισκέψεων εργασίας των μελών της Επιτροπής στα εθνικά κοινοβούλια καθορίστηκε ως δραστηριότητα πρωταρχικής σπουδαιότητας. Ο πρόεδρος της Επιτροπής και η αντιπρόεδρος που είναι αρμόδια για τις διοργανικές σχέσεις ανέλαβαν να πραγματοποιήσουν επισκέψεις στο σύνολο των εθνικών κοινοβουλίων εντός της τρέχουσας βουλευτικής περιόδου. Η συχνότητα των επισκέψεων αυτών συνιστά καινοφανές γεγονός και καταδεικνύει με σαφήνεια τη σπουδαιότητα που η Επιτροπή αποδίδει πλέον στην καλύτερη καταγραφή των απόψεων των εθνικών κοινοβουλίων και στην παροχή σε αυτά πληρέστερων εξηγήσεων για τις εφαρμοζόμενες πολιτικές.

Έτσι, ο πρόεδρος Barroso επισκέφθηκε τα κοινοβούλια της Λιθουανίας, της Πορτογαλίας, της Μάλτας, της Ρουμανίας και της Εσθονίας κατά τη διάρκεια του 2007. Εξάλλου, στις 15 Οκτωβρίου 2007 μετείχε σε συνεδρίαση της COSAC στο Εστορίλ, καθώς και σε συνεδρίαση των προέδρων των επιτροπών εξωτερικών υποθέσεων των κοινοβουλίων των χωρών μελών της Ευρωπαϊκής Ένωσης.

Η αντιπρόεδρος Wallström επισκέφθηκε το 2007 τα κοινοβούλια της Ιταλίας και των Κάτω Χωρών, καθώς επίσης τη Βουλή των Κοινοτήτων και τη Βουλή των Λόρδων. Συναντήθηκε δύο φορές με αντιπροσωπεία του σουηδικού κοινοβουλίου στις Βρυξέλλες και συμμετείχε, στις 12 Φεβρουαρίου 2007 στο Βερολίνο, σε συνεδρίαση των προέδρων των αντιπροσωπειών της COSAC, καθώς και σε σύνοδο της COSAC στις 15 Μαΐου 2007.

Επισημαίνεται, επίσης, ότι οι επίτροποι πραγματοποίησαν 120 και πλέον επισκέψεις σε εθνικά κοινοβούλια φέτος πέραν των λοιπών επαφών που είχαν μαζί τους.

Συμμετοχή σε διακοινοβουλευτικές συνεδριάσεις

Η Επιτροπή ανταποκρίθηκε θετικά σε πλήθος αιτήσεων συμμετοχής σε συνεδριάσεις με εθνικά κοινοβούλια οι οποίες οργανώθηκαν από το Ευρωπαϊκό Κοινοβούλιο ή συνδιοργανώθηκαν από το Ευρωπαϊκό Κοινοβούλιο και το εθνικό κοινοβούλιο της εκάστοτε προεδρεύουσας χώρας, τόσο σε επίπεδο κοινοβουλευτικών επιτροπών όσο και σε επίπεδο ad hoc.

Αξίζει να επισημανθεί, ενδεικτικά, η συμμετοχή του προέδρου Barroso σε διακοινοβουλευτικές εκδηλώσεις σχετικά με το μέλλον της Ευρωπαϊκής Ένωσης στις 12 Ιουνίου 2007 και στις 4 Δεκεμβρίου 2007, καθώς και σε φόρουμ για τη Στρατηγική της Λισαβόνας, που πραγματοποιήθηκε στις 6 Φεβρουαρίου 2007. Ο αντιπρόεδρος Verheugen εγκαινίασε τις εργασίες αυτού του τελευταίου φόρουμ στις 5 Φεβρουαρίου 2007. Εξάλλου, ο κ. Almunia συμμετείχε στο διακοινοβουλευτικό φόρουμ για τη ζώνη του ευρώ στις 28 Φεβρουαρίου 2007. Ο κ. Kovacs έλαβε μέρος στη διάσκεψη των προέδρων των κοινοβουλίων της Ευρωπαϊκής Ένωσης στις 26 Μαΐου 2007 στην Μπρατισλάβα.

Σύνταξη ενημερωτικού δελτίου

Η Γενική Γραμματεία της Επιτροπής συνέταξε τρία σχετικά ενημερωτικά δελτία, τα οποία διατέθηκαν τόσο στο εσωτερικό της Επιτροπής όσο και στο Ευρωπαϊκό Κοινοβούλιο και στα εθνικά κοινοβούλια.

Νέα μέθοδος ενημέρωσης σχετικά με την ΕΕ

Η μεθόδευση του πολιτικού διαλόγου μεταξύ της Επιτροπής και των εθνικών κοινοβουλίων οδήγησε σε σημαντική αύξηση των ανταλλαγών πληροφοριών. Εξάλλου, έπειτα από αίτημα που το Ευρωπαϊκό Κοινοβούλιο διατύπωσε στο πλαίσιο του προϋπολογισμού 2007, η Επιτροπή φρόντισε για τη συγκρότηση των «Πιλοτικών δικτύων πληροφόρησης» (γαλλιστί: Réseaux d'information Pilotes – RIPs, αγγλιστί: Pilot Information Networks - PINs). Πρόκειται για πλατφόρμα ανταλλαγών και αμφίδρομης επικοινωνίας μεταξύ μελών του Ευρωπαϊκού Κοινοβουλίου και μελών των εθνικών κοινοβουλίων, με στόχο την ενθάρρυνση διαρθρωμένων συζητήσεων γύρω από διάφορα θέματα. Το ζητούμενο εν προκειμένω είναι η διάδοση γνώσεων σχετικά με την Ευρωπαϊκή Ένωση και η προώθηση νέων ιδεών και πολιτικών. Η εν λόγω πλατφόρμα περιλαμβάνει τη δημιουργία συνδέσμων προς τους δικτυακούς τόπους EUROPA και IPEX.

Μόνιμοι αντιπρόσωποι

Η Επιτροπή συμμετείχε σε δώδεκα συνεδριάσεις των μονίμων αντιπροσώπων των εθνικών κοινοβουλίων στις Βρυξέλλες.

4. Συμπεράσματα

Από τις αρχές του 2005, οι σχέσεις της Επιτροπής με τα εθνικά κοινοβούλια αναπτύχθηκαν με βάση ένα σαφές και ευσύνοπτο φύλλο πορείας. Οι πρωταρχικοί στόχοι, οι οποίοι είχαν ήδη προσδιορισθεί εκ προοιμίου, επέτρεψαν στην Επιτροπή να συγκροτήσει μία στέρεα σχέση εργασίας με τα εθνικά κοινοβούλια και να ξεκινήσει ακολούθως διάλογο με στόχο τη βελτίωση της κατάστρωσης πολιτικών.

Το 2008, οι σχέσεις μεταξύ της Επιτροπής και των εθνικών κοινοβουλίων θα εμβαθυνθούν, με πλήρη σεβασμό των αρμοδιοτήτων των θεσμικών οργάνων της Ευρωπαϊκής Ένωσης.

Ειδικότερα, θα επιδιωχθεί τόσο η εμβάθυνση του πολιτικού διαλόγου με τα εθνικά κοινοβούλια όσο και η προετοιμασία της θέσης σε ισχύ της συνθήκης της Λισαβόνας. Η Επιτροπή σκέπτεται να διατηρήσει τον υφιστάμενο μηχανισμό διαλόγου με τα εθνικά κοινοβούλια και να τον ενισχύσει, με τη δημοσιοποίηση των απαντήσεων που δίδει στις γνώμες των εθνικών κοινοβουλίων, αλλά και με την προσαρμογή του συστήματος που εφαρμόζει για την αποστολή εγγράφων και την παραλαβή των γνωμών τους. Εκ παραλλήλου, θα εφαρμόζει τα μέτρα που είναι αναγκαία για την εφαρμογή των διατάξεων της συνθήκης της Λισαβόνας.

ΠΑΡΑΡΤΗΜΑ

ΓΝΩΜΕΣ ΕΘΝΙΚΩΝ ΚΟΙΝΟΒΟΥΛΙΩΝ

7 Ιανουαρίου 2008

2 | DE Bundesrat | 21 | 21 | - | - | 15 |

3 | UK House of Lords | 18 | 17 | 1 | - | 14 |

4 | SE Riksdagen | 17 | 16 | 1 | - | 9 |

5 | PT Assembleia da República | 19 | - | - | 13 | - |

6 | DK Folketing | 12 | 7 | 2 | 3 | 8 |

7 | CZ Sénát | 11 | 10 | - | 1 | 6 |

8 | NL Eerste Kamer/Tweede Kamer | 3 | 3 | - | - | 3 | Αμφότερα νομοθετικά σώματα * |

9 | DE Bundestag | 3 | 2 | 1 | 3 |

10 | LT Seimas | 3 | 1 | 1 | 1 | 2 |

11 | FR Assemblée nationale | 2 | 1 | - | 1 | 1 |

12 | BE Sénat/Senaat | 2 | 2 | - | - | 2 |

13 | UK House of Commons | 2 | 1 | - | 1 | 2 |

14 | HU Országgyűlés | 2 | - | - | 2 | - |

15 | LUX Chambre des députés | 2 | 1 | 1 | - | 2 |

16 | EE Riigikogu | 2 | - | - | 2 | - |

17 | CZ Poslanecká sněmova | 1 | 1 | - | - | 1 |

18 | IT Camera dei Deputati | 1 | - | - | 1 | - |

19 | BE Chambre des Représentants/Kamer van Volksvertegenwoordigers | 1 | 1 | - | - | 1 |

20 | PL Sejm | 1 | - | - | 1 | - |

21 | PL Senat | 1 | - | - | 1 | - |

22 | FI Eduskunta | 1 | - | - | 1 | - |

23 | IE Oireachtas | 1 | 1 | - | - | 1 | Αμφότερα νομοθετικά σώματα * |

24 | SI Državni zbor | 1 | - | - | 1 | - |

25 | SK Národná rada | 1 | - | - | 1 | - |

Σύνολο: | 168 | 112 | 15 | 41 | 94 |

* Οι γνώμες των κοινοβουλίων των Κάτω Χωρών και της Ιρλανδίας εστάλησαν εξ ονόματος αμφοτέρων των νομοθετικών τους σωμάτων.

** Εξουσιοδότηση: η Επιτροπή εξουσιοδότησε την αντιπρόεδρο που είναι αρμόδια για τις θεσμικές σχέσεις να απαντά εξ ονόματος της Επιτροπής στα εθνικά κοινοβούλια με τη σύμφωνη γνώμη των οικείων υπηρεσιών και ιδιαίτερων γραφείων.

*** Σε περίπτωση θετικής γνώμης, η Επιτροπή αποστέλλει απλή βεβαίωση παραλαβής. Στις υπόλοιπες περιπτώσεις, απαντά στα οικεία νομοθετικά σώματα είτε μέσω της εξουσιοδοτημένης προς τούτο αντιπροέδρου που είναι αρμόδια για τις θεσμικές σχέσεις είτε υπό απλουστευμένη μορφή.

[1] Οι γνώμες των εθνικών κοινοβουλίων για το θέμα αυτό παρελήφθησαν από την Επιτροπή μόλις στα τέλη του 2007.

[2] «Δέκα δράσεις-στόχοι», έγγραφο το οποίο υποβλήθηκε στο Σώμα των επιτρόπων από την κ. Wallström στις 9 Φεβρουαρίου 2005.